T1537.13
Exported from Holy-Writings.com on 2026-06-22 - 1 clipping

阿毘達磨法蘊足論尊者大目乾連造三藏法師玄奘奉　詔譯(13)

13 無色品無色品第十三

一時薄伽梵在室羅筏，住逝多林給孤獨園。

爾時世尊告苾芻眾：

「有四無色。

何等為四？

謂有苾芻，超諸色想、滅有對想、不思惟種種想，入無邊空，空無邊處具足住，是名第一。

復有苾芻，超一切種空無邊處入無邊識，識無邊處具足住，是名第二。

復有苾芻，超一切種識無邊處入無所有，無所有處具足住，是名第三。

復有苾芻，超一切種無所有處入非想非非想處具足住，是名第四。」

超諸色想者，云何諸色想？

謂眼識相應想、等想、現前等想、解了取像已想當想，總名色想。

有作是說，與五識相應想等想乃至已想當想，總名色想。

今此義中唯眼識相應想等想乃至已想當想，總名色想。

如是色想，爾時超越等超越，故名超諸色想滅。

有對想者，云何有對想？

謂耳等四識相應想等想乃至已想當想，總名有對想。

有作是說，瞋恚相應想等想乃至已想當想，總名有對想。

今此義中耳等四識相應想等想乃至已想當想，總名有對想。

如是有對想，爾時斷遍知、遠離極遠離、調伏極調伏、隱沒除滅，故名滅有對想。

不思惟種種想者，云何種種想？

謂有蓋纏者所有染污色聲香味觸想、所有不善想、所有非理所引想、所有障礙定想，總名種種想。

彼想爾時不復引發、不復憶念、不復思惟、不復已思惟、不復當思惟，故名不思惟種種想。

入無邊空空無邊處具足住者，云何空無邊處定加行、修何加行入空無邊處定？

謂於此定初修業者，先應思惟第四靜慮為麁苦障，次應思惟空無邊處為靜妙離。

彼於爾時若心散亂馳流餘境，不能一趣不能守念令住一緣修空無邊處定，齊此未名空無邊處定加行，亦未名入空無邊處定。

彼若爾時攝錄自心，令不散亂馳流餘境，能令一趣住念一緣思惟修習空無邊處定相。

如是思惟發勤精進，勇健勢猛熾盛難制勵意不息，是名空無邊處定加行，亦名入空無邊處定。

彼於此道生已，修習多修習故，便令心住等住近住安住、一趣等持無二無退，齊此名為已入空無邊處定。

又此定中諸心意識，名空無邊處定俱有心。

諸思等思乃至造心意業，名空無邊處定俱有意業。

諸心勝解、已勝解、當勝解，名空無邊處定俱有勝解。

又此定中，若受若想乃至若慧等，名空無邊處定俱有諸法。

如是諸法，亦名空無邊處定。

超一切種空無邊處者，謂彼爾時於空無邊處想超越等超越，故名超一切種空無邊處。

入無邊識識無邊處具足住者，云何識無邊處定加行、修何加行入識無邊處定？

謂於此定初修業者，先應思惟空無邊處為麁苦障，次應思惟識無邊處為靜妙離，餘廣說如空無邊處。

超一切識無邊處者，謂彼爾時於識無邊處想超越等超越，故名超一切種識無邊處。

入無所有無所有處具足住者，云何無所有處定加行、修何加行入無所有處定？

謂於此定初修業者，先應思惟識無邊處為麁苦障，次應思惟無所有處為靜妙離，餘廣說如空無邊處。

超一切種無所有處者，謂彼爾時於無所有處想超越等超越，故名超一切種無所有處。

入非想非非想處具足住者，云何非想非非想處定加行、修何加行入非想非非想處定？

謂於此定初修業者，先應思惟無所有處為麁苦障，次應思惟非想非非想處為靜妙離，餘廣說如空無邊處。
-- T1537.13 — Taisho Tipitaka (CC0-1.0)